एक चैनल हेड तो कमाल के थे। अचानक उनके केबिन से चीखने की आवाज आती थी। किसी के सात पुश्तों को न्योत रहे होते थे। अंग्रेजी में एक से एक नई गालियां देते थे। बड़े समदर्शी भी थे। स्त्री-पुरुष का भेद नहीं करते थे। जैसी क्लास लड़कों की लगाते थे, वैसी ही लड़कियों की भी। बाद में जब वो केबिन से बाहर निकलते थे उनका चेहरा किसी संत की तरह शांत हो जाता था। आजकल वो मीडिया से दूर हैं, कुछ बिजनेस वगैरह कर रहे हैं। हमारे रिश्ते के एक मामाजी हैं, उन्हें छोटे बच्चों के गाल काटकर रुलाने में अनोखी खुशी मिलती है। मेरा बेटा साल भर का था, दोनों गाल काटकर उन्होंने निशान छोड़ दिए, फिर रोते हुए बच्चे के हाथ में दस रुपये का नोट पकड़ाकर हंसते हुए कहा-अरे बड़ा बहादुर बच्चा है। मैं गुस्से में था, लेकिन गुस्सा दबाकर मुस्कुराते हुए पूछा-मामा.. लड़के का गाल काटने के दस रुपये देते हो, जवान महिला के गाल का कितना दोगे। सही रेट लगाओ तो मैं अपनी बीवी को बुला दूं। मामाजी झेंप गए, भड़के भी।